CELEX: 62012TN0346
Language: lv
Date: 2012-08-01 00:00:00
Title: Lieta T-346/12: Prasība, kas celta 2012. gada 1. augustā — Ungārija/Komisija

13.10.2012   
            
            
               LV
            
            
               Eiropas Savienības Oficiālais Vēstnesis
            
            
               C 311/11
            
         Prasība, kas celta 2012. gada 1. augustā — Ungārija/Komisija
   (Lieta T-346/12)
   2012/C 311/13
   Tiesvedības valoda — ungāru
   
      Lietas dalībnieki
   
   
      Prasītāja: Ungārijas Republika (pārstāvji — Miklós Zoltán Fehér un Katalin Szíjjártó)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               atcelt Komisijas 2012. gada 25. maija Izpildes lēmumu C(2012) 3324, galīgā redakcija, par valsts finansiālo atbalstu, kas piešķirts ražotāju organizācijām;
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Savas prasības pamatošanai prasītāja apgalvo, ka Komisija, noteikdama summu, kas Ungārijai daļēji jākompensē par ražotāju organizācijām, kuras darbojas augļu un dārzeņu nozarē, 2009. gadā piešķirto valsts finansiālo atbalstu, pretrunā attiecīgajām Savienības tiesību normām esot pārkāpusi savas pilnvaras.
   Prasītāja apgalvo, ka Savienības tiesībās neesot paredzēta iespēja, ka lēmumā par Kopienas daļēji kompensējamo valsts finansiālo atbalstu, kas saskaņā ar Regulas Nr. 1234/2007 (1) 103. e pantu sniegts ražotāju organizācijām, kuras darbojas augļu un dārzeņu nozarē, Komisija piekristu kompensēt tikai tās summas, kuras kā aplēstas, paredzamas jeb provizoriskas Ungārija ir norādījusi pieteikumā atļaujai sniegt valsts atbalstu.
   Prasītāja uzskata, ka saskaņā ar Regulas Nr. 1234/2007 103. e pantu Komisijas atļauja valsts atbalstam attiecoties uz atbalsta piešķiršanu, nevis augstākā apmēra, kādā šis atbalsts ir sniedzams, noteikšanu. Šis apmērs esot nepārprotami paredzēts Regulā Nr. 1234/2007, kurā ir noteikts, ka valsts atbalsts nedrīkst pārsniegt 80 % no biedru vai pašu ražotāju organizāciju darbības fondos veiktajiem finansiālajiem ieguldījumiem. Tiesību normās par Kopienas daļēji veicamo valsts atbalsta kompensēšanu neesot pieļauts, ka Komisija, atļaudama šo daļējo kompensēšanu, kā augstāko apmēru noteiktu summu, ko pieteikumā atļaujas saņemšanai dalībvalsts Komisijai paziņojusi vai nu kā atbalsta kopsummu, vai kā noteiktām ražotāju organizācijām paredzētā atbalsta summu, vēl jo vairāk tāpēc, ka minētajā paziņojumā Ungārijas Republika attiecīgās summas ir norādījusi tikai un vienīgi kā plānotas jeb provizoriskas.
   Prasītāja vienlīdz apgalvo, ka Komisija esot tiesīga pārliecināties, ka faktiski izmaksātais atbalsts nav pārsniedzis iepriekš minēto 80 % augstāko apmēru un lūgtā kompensācija nepārsniedz 60 % no piešķirtā atbalsta, nevis noteikt, ka augstākais kompensācijas apmērs nedrīkst pārsniegt summas, kas norādītas pieteikumā atļaujas saņemšanai vai ar šo pieteikumu saistītajā paziņojumā, it īpaši ja šajā pieteikumā vai paziņojumā ir īpaši norādīts, ka sniegtā informācija ir aplēstais, plānotais jeb provizoriskais. Gadījumā, ja kādu iemeslu dēļ gada gaitā kādai ražotāju organizācijai sniegtā valsts atbalsta summa mainās, Kopienas daļējā kompensācija esot piešķirama par faktiski samaksāto summu, ja vien ir izpildītas Savienības tiesībās šajā ziņā noteiktās prasības.
   
      (1)  Padomes 2007. gada 22. oktobra Regula (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (OV L 299, 7. lpp.).